**ZÁPISNICA**

**z XXX. zasadnutia obecného zastupiteľstva obce**

**Košická Polianka zo dňa 24.05.2018**

Prítomní: podľa prezenčnej listiny, ktorá tvorí súčasť zápisnice.

1. Otvorenie.
2. Schválenie programu, určenie zapisovateľa a overovateľov zápisnice, voľba návrhovej komisie.
3. Kontrola plnenia uznesení a správa o činnosti starostky obce od 14.03.2018 do 24.05.2018.
4. Prerokovanie Všeobecne záväzného nariadenia obce Košická Polianka č. 1/2018 o určení pravidiel času predaja v obchode a času prevádzky služieb na území obce Košická Polianka.
5. Prerokovanie návrhu Všeobecne záväzného nariadenia obce Košická Polianka č. 2/2018 o zásadách hospodárenia s majetkom obce Košická Polianka rozpočtu obce Košická Polianka na rok 2018.
6. Prerokovanie Žiadosti o poskytnutie dotácie v súlade s VZN č. 2/2015 zo dňa 15.11.2017 Rímskokatolíckej farnosti Nanebovzatia Panny Márie Košická Polianka.
7. Prerokovanie projektu „Opravy miestnych komunikácií v roku 2018“.
8. Prerokovanie Žiadosti o uzatvorenie Dohody o spoločnom hasičskom zbore obce Sady nad Torysou zo dňa 04.05.2018.
9. Rôzne.
10. Podnety občanov obce – diskusia.
11. Záver.

**K bodu 1.**

Zasadnutie obecného zastupiteľstva otvorila a viedla starostka obce Mgr. Petrilová, ktorá privítala všetkých poslancov a všetkých prítomných občanov. Konštatovala, že obecné zastupiteľstvo je uznášania schopné, prítomní boli 5 poslanci. (Mgr. Košč, Mgr. Dzugas, Behúnová, Sudzina, Papáč).

**K bodu 2.**

Za zapisovateľku zápisnice bola určená Mgr. Katarína Horváthová.

Do návrhovej komisie boli navrhnutí a zvolení: Mgr. Jozef Košč a Patrik Sudzina.

Za overovateľov zápisnice boli určení: Adriana Behúnová a Róbert Papáč.

Starostka obce konštatovala, že navrhnutí členovia do návrhovej komisie, zapisovateľka zápisnice, ako aj overovatelia zápisnice boli zvolení, za hlasovali všetci prítomní poslanci.

**K bodu 3.**

Starostka konštatovala, že na kontrolu plnenia uznesení sú uznesenia č. 89/2018 a 90/2018, ktoré sú splnené. Jedná sa o uznesenia týkajúce sa schválenia zámeru spojenia ZŠ a MŠ do jednej právnickej osoby. Uznesenie č. 91/2018, ktorým OZ doporučuje starostke zaviesť elektronický dochádzkový systém pre zamestnancov obce nie je splnené.

Starostka predniesla správu o činnosti za obdobie od posledného zastupiteľstva do 24.5.2018. Ako ďalej uviedla, pravidelne sa zúčastňuje pracovných stretnutí mikroregiónu Hornád, porád na Úrade práce a valného zhromaždenia MAS Hornád Slanské vrchy a školení, ktoré jej vyplývajú z funkcie. Obec zabezpečila vykonávanie aktivačnej činnosti pre uchádzačov o zamestnanie od 1.3.2018 do 31.8.2018 v počte aktivačných pracovníkov 7. Vybavuje žiadosti a podnety občanov v zmysle zákona.

Po jednaní so spoločnosťou NATURPACK a.s. a KOSIT a.s. došlo v našej obci k zberu triedeného odpadu, nakoľko sa kontajnerový zber neosvedčil.

Hromadia sa sťažnosti občanov na cestu smerom do Krásnej nad Hornádom. Starostka podotkla, že sa jedná o neexistujúcu cestu, ktorá nie je majetkom obce, iba v jej katastrálnom území. Niekoľkokrát žiadala samosprávny kraj o pomoc, avšak odpoveď neprišla.

Dňa 23.5.2018 bola obci doručená informácia, že Komisia z Úradu vládu SR sekcie ekonomiky a technickej správy, ktorá posudzovala predložené projekty odporučila schváliť projekt na detské ihrisko v areáli ZŠ a odporučila schváliť projekt s výškou dotácie 8 500€ s výškou spolufinancovania 2 452€. Tento projekt postupuje na ďalší schvaľovací projekt.

Starostka poďakovala všetkým, ktorí sa podieľali na výsadbe stromov v našej obci v rámci Dňa zemi. Pripomenula, že dňa 29.4 sa Poľančanka zúčastnila Dargovskej ruže.

Dňa 16.5.2018 sa starostka zúčastnila stretnutia s pracovníčkami okresného úradu, odboru starostlivosti o životné prostredie na základe oznámenia o existencii skládky odpadu p. Róbertom Smrčom. Zisťovaním bolo dokázané, že predmetná skládka sa nachádza v registri obce Vyšný Čaj.

Dňa 17.5.2018 sa v obci uskutočnilo stretnutie s majiteľmi pozemku pod domom nádeje v obci. Nebola však snaha zo strany niektorých občanov riešiť túto situáciu.

Dňa 12.5.2018 sa uskutočnil Prechod z Polianky do Polianky. Dňa 27.5.2018 organizovala obec podujatie Deň matiek a 2.6.2018 Deň detí. OZ vzalo na vedomie správu o činnosti a kontrolu plnenia uznesení. Za hlasovali všetci prítomní poslanci.

**K bodu 4.**

Starostka otvorila rozpravu k prerokovaniu VZN č. 1/2018 o určení pravidiel času predaja v obchode a času prevádzky služieb na území obce. Nakoľko nikto z prítomných nemal návrhy, starostka doporučila poslancom schváliť predmetné VZN. Za hlasovali všetci prítomní poslanci.

**K bodu 5.**

Starostka pripomenula, že VZN č. 2/2018 o zásadách hospodárenia vypracoval hlavný kontrolór. Poslanec Mgr. Košč navrhol doplniť toto nariadenie o pripomienku, v zmysle ktorej „o zmluvných prevodoch hnuteľného majetku obce vo výške do 3500€ rozhoduje starostka,“ informuje o tomto poslancov na najbližšom zasadnutí. Všetci prítomní poslanci hlasovali za prijatie.

**K bodu 6.**

Starostka informovala prítomných o žiadosti Rímskokatolíckej farnosti Nanebovzatia Panny Márie Košická Polianka o poskytnutie dotácie na renováciu kostola vo výške 13 000€. Navrhla aby sa všetci poslanci zúčastnili rozpravy. Poslanci sa zhodli na poskytnutí dotácie vo výške 2000€ na rekonštrukciu schodov z miestnej komunikácie. 4 prítomní poslanci hlasovali za prijatie. Poslanec Mgr. Dzugas sa zdržal hlasovania.

**K bodu 7.**

Starostka oboznámila prítomných s plánovanou opravou miestnych komunikácií v našej obci.Poslanec Mgr. Košč sa opýtal starostky, či je možné zosúladiť opravu ciest s prípadnou kanalizáciou v obci. Starostka ho ubezpečila, že v prípade realizácie kanalizácie v obci, je povinnosťou VVS, a.s. dať cesty do pôvodného stavu. OZ schválilo zámer opravy miestnych komunikácií. Za prijatie uznesenia hlasovali všetci prítomní poslanci.

**K bodu 8.**

Starostka prečítala žiadosť o uzatvorenie Dohody o spoločnom hasičskom zbore obce Sady nad Torysou, doručenej obci dňa 04.05.2018. Poslanci jednoznačne hlasovali proti schváleniu tejto dohody. Zároveň doporučili starostke uzatvoriť dohodu o zriadení spoločného dobrovoľného hasičské zboru s obcou Sady nad Torysou až po rokovaní so starostom obce JUDr. Farkašom a DHZ Košická Polianka.

**K bodu 9.**

V bode rôzne poslanci jednohlasne schválili zámer uskutočniť prevod – zámennou zmluvou medzi obcou a vlastníkmi predmetnej nehnuteľnosti.

Starostka informovala o existencii duplicitných súpisných čísel v obci. V súčasnosti obec rieši vzniknutú situáciu a dochádza k zmene súpisných čísel u podnikateľov a záhradkárov. Poslanci schválili číslovanie v stavieb v obci nasledovne: v  intraviláne súp. č. od 1 do 1000, v extraviláne od súp. č.1001. Za prijatie uznesenia hlasovali všetci prítomní poslanci.

Starostka prečítala vyhodnotenie SČK, v ktorom zamestnanci vyjadrili spokojnosť so službou z ich strany. Poslanci vzali na vedomie vyhodnotenie zmluvy o poskytovaní terénnej soc. služby – prepravnej služby SČK za 1. štvrťrok 2018.

**K bodu 10.**

Poslanec Mgr. Košč navrhol do plánu akcií na rok 2018 zaradiť aj podujatie “Uvítanie detí do života“. Všetci prítomní hlasovali za prijatie uznesenia.

**K bodu 11.**

Starostka obce ukončila rokovanie zastupiteľstva o 20:40 hod., poďakovala prítomným za účasť.

Overovatelia:

Adriana Behúnová Róbert Papáč

Zapísala: Mgr. Katarína Horváthová

V Košickej Polianke 24.05.2018